


	Europa-Parlamentet
2024-2029
	[image: EP logo RGB_Mute]



VEDTAGNE TEKSTER

[bookmark: TANumber]P10_TA(2025)0079
[bookmark: title]Decharge 2023: EU's almindelige budget - Det Europæiske Råd og Rådet
[bookmark: DocNumber]
[bookmark: Commission]Budgetkontroludvalget
[bookmark: PE]PE764.997
1. Europa-Parlamentets afgørelse af 7. maj 2025 om decharge for gennemførelsen af Den Europæiske Unions almindelige budget for regnskabsåret 2023, Sektion II - Det Europæiske Råd og Rådet (2024/2021(DEC))
Europa-Parlamentet,
–	der henviser til Den Europæiske Unions almindelige budget for regnskabsåret 2023[footnoteRef:1], [1:  	EUT L 58 af 23.2.2023, s. 1, ELI: http://data.europa.eu/eli/budget/2023/1/oj.] 

–	der henviser til Den Europæiske Unions konsoliderede årsregnskab for regnskabsåret 2023 (COM(2024)0272 – C10‑0069/2024)[footnoteRef:2], [2:  	EUT C, C/2024/5462, 10.10.2024, ELI: http://data.europa.eu/eli/C/2024/5462/oj.] 

–	der henviser til Rådets årsrapporter for 2023,
–	der henviser til Revisionsrettens årsberetning om budgetgennemførelsen i regnskabsåret 2023, med institutionernes svar[footnoteRef:3], [3:  	EUT C, C/2024/5882, 9.10.2024, ELI: http://data.europa.eu/eli/C/2024/5882/oj.] 

–	der henviser til Revisionsrettens erklæring[footnoteRef:4] for regnskabsåret 2023 om regnskabernes rigtighed og de underliggende transaktioners lovlighed og formelle rigtighed, jf. artikel 287 i traktaten om Den Europæiske Unions funktionsmåde, [4:  	EUT C, C/2024/6041, 10.10.2024, ELI: http://data.europa.eu/eli/C/2024/6041/oj.] 

–	der henviser til artikel 314, stk. 10, og artikel 317, 318 og 319 i traktaten om Den Europæiske Unions funktionsmåde,
–	der henviser til Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012[footnoteRef:5], særlig artikel 59, 118, 260, 261 og 262, [5:  	EUT L 193 af 30.7.2018, s. 1, ELI: http://data.europa.eu/eli/reg/2018/1046/oj.] 

–	der henviser til Europa-Parlamentets og Rådets forordning (EU, Euratom) 2024/2509 af 23. september 2024 om de finansielle regler vedrørende Unionens almindelige budget[footnoteRef:6], særlig artikel 59, 118, 266, 267 og 268, [6:  	EUT L, 2024/2509, 26.9.2024, ELI: ELI: http://data.europa.eu/eli/reg/2024/2509/oj.] 

–	der henviser til forretningsordenens artikel 102 og bilag V,
–	der henviser til udtalelse fra Udvalget om Konstitutionelle Anliggender,
–	der henviser til betænkning fra Budgetkontroludvalget (A10-0052/2025),
1.	udsætter sin afgørelse om decharge til Rådets generalsekretær for gennemførelsen af Det Europæiske Råd og Rådets budget for regnskabsåret 2023;
2.	fremsætter sine bemærkninger i nedenstående beslutning;
3.	pålægger sin formand at sende denne afgørelse og beslutningen, der er en integrerende del heraf, til Det Europæiske Råd, Rådet, Kommissionen, Den Europæiske Ombudsmand, Den Europæiske Tilsynsførende for Databeskyttelse og Revisionsretten og drage omsorg for, at de offentliggøres i Den Europæiske Unions Tidende (L-udgaven).

2. Europa-Parlamentets beslutning af 7. maj 2025 med bemærkningerne, der er en integrerende del af afgørelsen om decharge for gennemførelsen af Den Europæiske Unions almindelige budget for regnskabsåret 2023, Sektion II – Det Europæiske Råd og Rådet (2024/2021(DEC))
Europa-Parlamentet,
–	der henviser til sin afgørelse om decharge for gennemførelsen af Den Europæiske Unions budget for regnskabsåret 2023, Sektion II – Det Europæiske Råd og Rådet,
–	der henviser til forretningsordenens artikel 102 og bilag V,
–	der henviser til udtalelse fra Udvalget om Konstitutionelle Anliggender,
–	der henviser til betænkning fra Budgetkontroludvalget (A10-0052/2025),
A.	der henviser til, at dechargemyndigheden inden for rammerne af dechargeproceduren gerne vil understrege, at det er særligt vigtigt at styrke EU-institutionernes demokratiske legitimitet yderligere ved at forbedre gennemsigtigheden og ansvarligheden og implementere princippet om præstationsbaseret budgettering og god forvaltning af menneskelige ressourcer;
B.	der henviser til, at Parlamentet i henhold til artikel 319 i traktaten om Den Europæiske Unions funktionsmåde (TEUF) har eneansvaret for at meddele decharge for gennemførelsen af Den Unionens almindelige budget, og der henviser til, at Det Europæiske Råds og Rådets budget udgør en sektion i Unionens budget;
C.	der henviser til, at Det Europæiske Råd i henhold til artikel 15, stk. 1, i traktaten om Den Europæiske Union (TEU) ikke udøver lovgivende funktioner;
D.	der henviser til, at Kommissionen i henhold til artikel 317 i TEUF gennemfører Unionens budget på eget ansvar under hensyntagen til principperne om forsvarlig økonomisk forvaltning, og til, at Kommissionen inden for de gældende rammer tillægger de øvrige EU-institutioner de nødvendige beføjelser til at gennemføre de sektioner af budgettet, der vedrører dem;
E.	der henviser til, at Det Europæiske Råd og Rådet (»Rådet«) i henhold til artikel 235, stk. 4, og artikel 240, stk. 2, i TEUF bistås af Generalsekretariatet for Rådet (»sekretariatet«), og til, at generalsekretæren for Rådet har det fulde ansvar for en forsvarlig forvaltning af bevillingerne i EU-budgettets sektion II;
F.	der henviser til, at Parlamentet i mere end tyve år har gennemført den veletablerede og respekterede praksis med at meddele decharge til alle Unionens institutioner, organer, kontorer og agenturer, og til, at Kommissionen er enig i, at praksis med at meddele decharge til hver enkelt EU-institution, -organ, -kontor og -agentur for deres administrationsudgifter fortsat bør følges;
G.	der henviser til, at Kommissionen i henhold til finansforordningens artikel 59, stk. 1, giver de øvrige EU-institutioner de nødvendige beføjelser til at gennemføre de sektioner af budgettet, som vedrører dem;
H.	der henviser til, at Parlamentet siden dechargeproceduren for budgettet 2009 på grund af manglende samarbejde fra Rådets side under dechargeproceduren har set sig nødsaget til at nægte at meddele decharge til Rådets generalsekretær;
I.	der henviser til, at Det Europæiske Råd og Rådet som EU-institutioner og modtagere af midler fra Unionens almindelige budget bør være gennemsigtige og demokratisk ansvarlige over for Unionens borgere og være underlagt demokratisk kontrol ved anvendelsen af offentlige midler;
J.	der henviser til, at EU-institutionerne i henhold til artikel 15, stk. 3, i TEUF skal sikre i deres forretningsorden, at deres procedurer er gennemsigtige, men at Ombudsmanden i flere af sine undersøgelser og afgørelser har kritiseret Rådet for dets manglende gennemsigtighed, hvilket tyder på, at Rådet ikke til fulde har forstået den afgørende sammenhæng mellem demokrati og gennemsigtighed i beslutningstagningen;
K.	der henviser til, at EU-Domstolens retspraksis bekræfter skatteydernes og offentlighedens ret til at blive holdt informeret om anvendelsen af offentlige indtægter, og at Retten i sin dom af 25. januar 2023 i sag T-163/21 [footnoteRef:7], De Capitani mod Rådet, om gennemsigtighed i Unionens lovgivningsproces fastslog, at dokumenter, som Rådet udarbejder i sine arbejdsgrupper, ikke er af teknisk, men af lovgivningsmæssig karakter og derfor er genstand for begæringer om aktindsigt; [7: 	Dom fra Den Europæiske Unions Ret af 25. januar 2023, De Capitani mod Rådet, sag T-163/21, ECLI:EU:T:2023:15.] 

1.	bemærker, at Rådets budget falder ind under FFR-udgiftsområde 7, »Europæisk offentlig forvaltning«, som i 2023 beløb sig til 12,3 mia. EUR (svarende til 6,4 % af Unionens samlede budget); bemærker, at Rådets budget på ca. 0,6 mia. EUR udgør ca. 5,2 % af Unionens samlede administrative udgifter;
2.	ser med tilfredshed på, at Revisionsretten i sin årsberetning for regnskabsåret 2023 undersøgte en stikprøve på 70 transaktioner under »Administration«, hvilket er 10 mere end i 2022; bemærker endvidere, at Revisionsretten anfører, at administrationsudgifter omfatter udgifter til menneskelige ressourcer, herunder udgifter til pensioner, som i 2023 tegnede sig for ca. 70 % af de samlede administrationsudgifter, samt udgifter til bygninger, udstyr, energi, kommunikation og informationsteknologi, og at dens revisioner gennem mange år viser, at der generelt kun er lav risiko forbundet med disse udgifter;
3.	bemærker, at 21 (30 %) af de 70 transaktioner var behæftet med fejl, men at Revisionsretten på grundlag af de fem fejl, der blev kvantificeret, anslår, at fejlforekomsten er under væsentlighedstærsklen;
4.	bemærker, at Revisionsretten i sin årsberetning for regnskabsåret 2023 fremsatte en bemærkning om varigheden af en rammekontrakt om vedligeholdelse af bygninger, som var indgået af Rådet; bemærker, at Revisionsretten ikke konstaterede nogen kvantificerbare fejl i de fire undersøgte betalinger vedrørende Rådet;
Status for dechargeproceduren
5.	beklager dybt, at Parlamentet siden 2009 og igen for regnskabsåret 2022 har måttet nægte at meddele Rådet decharge, fordi Rådet fortsat nægter at samarbejde med Parlamentet om dechargeproceduren, hvilket forhindrer Parlamentet i at træffe en informeret afgørelse baseret på en seriøs og grundig kontrol af gennemførelsen af Rådets budget;
6.	bemærker, at Parlamentets relevante tjenestegrene på vegne af ordføreren for dechargeproceduren den 20. september 2024 sendte et spørgeskema til Rådets sekretariat med 90 spørgsmål, som Parlamentet finder vigtige med henblik på at muliggøre en grundig kontrol af gennemførelsen af Rådets budget og af Rådets forvaltning; bemærker endvidere, at der blev sendt lignende spørgeskemaer til alle andre institutioner, der alle har givet Parlamentet detaljerede svar på alle spørgsmålene;
7.	beklager, at sekretariatet den 23. september 2024 endnu en gang meddelte Parlamentet, at det ikke ville besvare Parlamentets spørgeskema, og at Rådet ikke ville deltage i den høring, der var tilrettelagt den 12. november 2024 som led i dechargeproceduren, og hvori alle andre indbudte institutioner deltog;
8.	gentager, at det er Parlamentets beføjelse at meddele decharge i medfør af artikel 319 i TEUF og de gældende bestemmelser i finansforordningen og Parlamentets forretningsorden i overensstemmelse med den nuværende fortolkning og praksis, nemlig beføjelsen til at meddele decharge med henblik på at opretholde gennemsigtighed og sikre demokratisk ansvarlighed over for Unionens skatteydere;
9.	understreger, at Kommissionen i henhold til finansforordningens artikel 59, stk. 1, giver de øvrige EU-institutioner de nødvendige beføjelser til at gennemføre de sektioner af budgettet, der vedrører dem, og finder det derfor uforståeligt, at Rådet finder det hensigtsmæssigt, at Kommissionen meddeles decharge for gennemførelsen af Rådets budget;
10.	understreger den veletablerede og respekterede praksis med meddelelse af decharge til alle Unionens institutioner, organer, kontorer og agenturer, herunder Det Europæiske Råd og Rådet, som Parlamentet har fulgt i mere end tyve år; minder om, at Kommissionen har erklæret, at den ikke er i stand til at føre tilsyn med gennemførelsen af de øvrige EU-institutioners budgetter; understreger, at Kommissionen endnu en gang har givet udtryk for den holdning, at praksis med at meddele decharge til hver enkelt institution for deres administrative udgifter og gennemførelsen af EU-budgettet fortsat bør følges direkte af Parlamentet med henblik på at bevare overholdelsen af princippet om forsvarlig økonomisk forvaltning;
11.	understreger, at den nuværende situation indebærer, at Parlamentet på grund af Rådets manglende samarbejde med Parlamentet kun kan kontrollere Revisionsrettens og Ombudsmandens beretninger samt de offentligt tilgængelige oplysninger på Rådets websted; understreger, at dette manglende samarbejde undergraver Parlamentets evne til at varetage sin tilsynsrolle effektivt og til at træffe en informeret afgørelse om meddelelse af decharge;
12.	beklager, at Rådet i mere end et årti har vist, at det ikke har nogen politisk vilje til at samarbejde med Parlamentet i forbindelse med den årlige dechargeprocedure; understreger, at denne holdning har haft en varig negativ indvirkning på begge institutioner, har miskrediteret forvaltningen og den demokratiske kontrol af Unionens budget og har skadet borgernes tillid til Unionen som en gennemsigtig enhed; understreger, at Rådet skal overholde de samme standarder for ansvarlighed, som det forventer af andre EU-institutioner;
13.	gentager, at Rådets fortsatte afvisning af at deltage i dechargeproceduren er et uacceptabelt brud på den demokratiske ansvarlighed; opfordrer til retlige og proceduremæssige ændringer for at tilbageholde budgetbevillinger til enhver EU‑institution, der undlader at opfylde sine gennemsigtighedsforpligtelser;
14.	minder om, at EU-Domstolens retspraksis støtter skatteydernes og offentlighedens ret til at blive informeret om anvendelsen af offentlige indtægter; kræver derfor fuld respekt for Parlamentets beføjelser og rolle som garant for princippet om demokratisk ansvarlighed; opfordrer Rådet til behørigt at følge op på de henstillinger, Parlamentet har vedtaget i forbindelse med dechargeproceduren, og insisterer på, at artikel 14, stk. 1, i TEU anvendes fuldt ud;
15.	opfordrer Rådet til snarest muligt at genoptage forhandlingerne med Parlamentet og til hurtigst muligt aktivt at samarbejde med Parlamentet på højeste niveau med deltagelse af generalsekretærerne og formændene for begge institutioner med henblik på at bryde dødvandet og løse det langvarige spørgsmål om decharge, samtidig med at Parlamentets og Rådets respektive roller i dechargeproceduren respekteres, og der sikres gennemsigtighed, troværdighed og ordentlig demokratisk kontrol med budgetgennemførelsen; anmoder Kommissionens og Rådets juridiske tjenester om at afgive en udtalelse om potentielle traktatbaserede løsninger til håndhævelse af Rådets ansvarlighed i dechargeproceduren;
16.	understreger, at, selv om den nuværende situation skal forbedres gennem et bedre interinstitutionelt samarbejde inden for traktaternes rammer, kunne en revision af traktaterne gøre dechargeproceduren klarere og mere gennemsigtig, navnlig ved at give Parlamentet udtrykkelig kompetence til at meddele decharge individuelt til alle EU‑institutioner, -organer, -kontorer og -agenturer; understreger imidlertid, at den nuværende situation – i afventning af en sådan revision – skal forbedres gennem et bedre interinstitutionelt samarbejde; opfordrer i denne forbindelse indtrængende Rådet til aktivt at samarbejde med Parlamentet;
17.	bemærker, at Parlamentet trods Rådets manglende vilje til at samarbejde inden for dechargeproceduren ikke desto mindre i denne betænkning understreger nogle politiske prioriteter og fremsætter nogle bemærkninger vedrørende Rådets budgetmæssige og økonomiske forvaltning og andre bemærkninger, der er relevante for dechargeproceduren;
18.	bemærker, at bemærkningerne i de følgende afsnit grundet Rådets manglende samarbejde med Parlamentet primært bygger på aggregerede oplysninger, som er offentligt tilgængelige, og som indeholder begrænsede detaljer;
Politiske prioriteter
19.	beklager, at Rådet udøver sine beføjelser i indstillings- og udnævnelsesprocedurer for mange EU-institutioner, -organer, -kontorer og -agenturer uden at tage hensyn til de berørte parters synspunkter eller henstillingerne fra Det Europæiske Kontor for Bekæmpelse af Svig (OLAF);
20.	noterer sig Rådets tradition med ikke at sætte spørgsmålstegn ved de enkelte medlemsstaters udnævnelser til de fleste stillinger;
21.	minder om, at Rådet i henhold til artikel 286, stk. 2, i TEUF udnævner Revisionsrettens medlemmer efter indstilling fra hver enkelt medlemsstat og efter høring af Parlamentet; minder om, at Parlamentet på grundlag af denne forudsætning afgiver udtalelse om kandidaterne; beklager, at Rådet gentagne gange har tilsidesat de henstillinger, som Parlamentet i sin rådgivende rolle har fremsat i forbindelse med udnævnelsen af Revisionsrettens medlemmer; minder om, at selv om Parlamentets udtalelse ikke er bindende for Rådet, accepterer de kandidater, der modtager en negativ udtalelse, Parlamentets afgørelse og trækker deres kandidatur tilbage, hvorved de anerkender Parlamentets rolle som demokratisk tilsynsmyndighed i forbindelse med beskyttelsen af Unionens budget; opfordrer Rådet til at anerkende Parlamentets rolle ved at samarbejde i dechargeproceduren;
22.	minder om, at dommerne og generaladvokaterne ved EU-Domstolen udnævnes efter fælles overenskomst af medlemsstaternes regeringer efter høring af et udvalg, der er ansvarligt for at afgive udtalelse om mulige kandidaters kvalifikationer til at udøve de pågældende embeder;
23.	opfordrer de roterende rådsformandskaber til at ophøre med at benytte virksomhedssponsorering til at bidrage til at dække deres udgifter, da dette risikerer at skabe interessekonflikter. jf. konklusionerne fra den workshop, som Parlamentets Budgetkontroludvalg afholdt den 27. juni 2023; bemærker, at Den Europæiske Ombudsmand i sin afgørelse af 9. september 2024 om det strategiske initiativ om sponsorering af formandskabet for Rådet for Den Europæiske Union opfordrede Rådet til at gøre status over, hvordan de ikkebindende regler, som Rådet har vedtaget for formandskabets anvendelse af sponsorering (vejledningen), er blevet gennemført, og til at undersøge andre mulige foranstaltninger, der kan bidrage til at afbøde de risici, der er forbundet med brugen af sponsorering; gentager sin opfordring til Rådet om at afsætte et budget til rådsformandskaberne for at sikre passende og ensartede standarder for produktiviteten og effektiviteten i Rådets arbejde generelt;
24.	udtrykker dyb bekymring over den ungarske regerings misbrug af sin rolle i EU‑formandskabet til at have bilaterale kontakter, der er i strid med Unionens kerneværdier, som f.eks. premierminister Viktor Orbáns møder med den russiske præsident Vladimir Putin på trods af Unionens sanktioner og Den Internationale Straffedomstols arrestordre mod sidstnævnte for krigsforbrydelser; bemærker med bekymring lignende kontakter med andre autoritære ledere, hvilket undergraver EU's troværdighed; opfordrer Rådet til på det kraftigste at fordømme sådanne handlinger og træffe alle nødvendige foranstaltninger for at sikre, at de medlemsstater, der varetager formandskabet, handler i overensstemmelse med EU's principper og beskytter Unionens integritet og værdier;
Budgetmæssig og økonomisk forvaltning
25.	beklager, at budgettet for Det Europæiske Råd og Rådet ikke er blevet opdelt i to klart adskilte budgetter, som Parlamentet har henstillet til i sine tidligere dechargebeslutninger med henblik på at forbedre gennemsigtigheden og ansvarligheden – ikke mindst for så vidt angår Det Europæiske Råd, eftersom det i øjeblikket er umuligt at få pålidelige oplysninger om dets omkostninger; understreger betydningen af pålidelige data med henblik på objektiv kontrol; opfordrer til overholdelse af dechargemyndighedens henstilling;
26.	bemærker, at Rådets budget var på 647 908 757 EUR for 2023, dvs. en stigning på 6 % i forhold til 2022, hvilket er højere end stigningen på 2,3 % mellem 2021 og 2022; bemærker, at denne stigning hovedsagelig skyldes revisionen af parametrene for løntilpasning som følge af inflationen;
27.	bemærker, at den samlede gennemførelsesgrad for Rådets budget i 2023 var på 97,0 %; bemærker, at næsten 20 mio. EUR i bevillinger bortfaldt ved udgangen af 2023, hvoraf halvdelen stammede fra budgetposten for personaleudgifter;
28.	bemærker, at Rådet i overensstemmelse med finansforordningens artikel 29 gennemførte 41 budgetoverførsler i 2023 til et samlet beløb på 6,5 mio. EUR; bemærker endvidere, at tre af disse overførsler krævede, at budgetmyndigheden blev underrettet i overensstemmelse med artikel 29, stk. 2, og havde til formål at styrke forskellige budgetposter, herunder »Indretnings- og installationsarbejder«, »Vand, gas, elektricitet og opvarmning«, »Indkøb af EDB-hardware og software« og »Udgifter til leje, vedligeholdelse og reparation af tjenestevogne«;
29.	opfordrer Rådet til at offentliggøre en årlig oversigt over rejse- og repræsentationsudgifter for højtstående embedsmænd, herunder formanden for Det Europæiske Råd, Unionens højtstående repræsentant for udenrigsanliggender og sikkerhedspolitik og sekretariatet, i et brugervenligt format, der er tilgængeligt for offentligheden;
30.	bemærker, at de bevillinger, der blev fremført fra 2023 til 2024, beløb sig til i alt 85,5 mio. EUR, der hovedsagelig dækkede IT-systemer, udgifter til tolkning ydet i 2023, for hvilke der endnu ikke var opnået enighed om fakturaerne med Europa-Kommissionens tjenestegrene på tidspunktet for opgørelsen, bygninger, information og kommunikation, audiovisuelt udstyr og konferenceudstyr, andre personaleudgifter og transport;
31.	udtrykker bekymring over utilstrækkelige kontrolmekanismer med hensyn til Rådets brug af konsulenttjenester og eksterne kontrahenter; opfordrer til fuld offentliggørelse af alle kontrakter til en værdi af mere end 50 000 EUR med detaljer om omfang, leverancer og den eller de enheder, der er blevet tildelt kontrakten, for at forhindre potentielt misbrug af offentlige midler;
32.	bemærker, at den gennemsnitlige betalingstid for fakturaer faldt fra 18 til 13 dage fra 2022 til 2023, hvilket er et godt stykke under den maksimale frist på 30 dage, hvorved morarenter undgås;
33.	bemærker, at tjenesterejseudgifter, der både omfatter udgifter til tjenesterejser fra sekretariatet og tjenesterejseudgifter for personale med tilknytning til Det Europæiske Råd, steg med 25 % mellem 2022 og 2023, og at rejseudgifter for delegationer afholdt af formandskaber og nationale delegationer steg med 36,6 % i samme periode; opfordrer Rådet til at vurdere denne betydelige stigning i udgifterne til tjenesterejser; opfordrer i mangel af adgang til detaljerede oplysninger Rådet til at anvende disse ressourcer i en ånd af forsvarlig økonomisk forvaltning;
Intern forvaltning, præstation og intern kontrol
34.	bemærker, at Rådet fastsatte mål for gennemførelsen af sit budget i 2023, nemlig at sikre fortsat beslutningstagning i Det Europæiske Råd og Rådet, at sikre fortsat støtte til Det Europæiske Råd og Rådet gennem effektiv og virkningsfuld anvendelse af de finansielle ressourcer, navnlig i lyset af det vedvarende inflationspres og de deraf følgende prisstigninger, som skyldes kontraktindeksering, og at fortsætte den administrative digitale moderniseringsproces med det formål at forbedre kvaliteten af sekretariatets organisation og sikre en passende udnyttelse af ressourcerne;
35.	bemærker, at sekretariatet for at sikre en effektiv anvendelse af sit budget i 2023 fortsatte med at forbedre sine økonomiske forvaltningsprocesser, navnlig på grundlag af anbefalingerne fra en række interne taskforcer; glæder sig navnlig over de nye resultatværktøjer såsom indarbejdelsen af et element af menneskelige ressourcer og færdigheder i den integrerede forvaltningsplanlægning, den fulde digitalisering af de finansielle arbejdsgange og indførelsen af elektroniske signaturer;
36.	glæder sig over den øgede anvendelse af data i beslutningstagningen, navnlig baseret på den månedlige finansielle oversigt, der viser centrale resultatindikatorer på tværs af sekretariatets tjenestegrene, og chefernes dashboard med central indsigt i HR-data med henblik på at lette den daglige forvaltning og beslutninger på HR-området;
37.	bemærker, at sekretariatet afholdt 4 429 møder i 2023, hvilket var relativt stabilt i forhold til 2022; bemærker endvidere, at antallet af fysiske møder steg med 11 % sammenlignet med 2022, mens antallet af møder, der blev afholdt via videokonferencer eller som hybridmøder, faldt betydeligt med mere end 60 %;
38.	bemærker, at sekretariatet iværksatte 17 åbne udbudsprocedurer, 12 nye udbud med forhandling samt 21 interinstitutionelle procedurer (varierende beløb), hvor Rådet ikke havde lederrollen; bemærker, at der ved udgangen af 2023 var undertegnet 41 kontrakter sammenlignet med 42 i 2022, og at der blev arbejdet på 47 delkontrakter (alle kategorier); bemærker, at der blev tildelt kontrakter til et samlet beløb på 124,1 mio. EUR i 2023, hvilket svarer til 19,15 % af Rådets årlige budget; bemærker, at af det samlede kontraktbeløb var 0,5 % forpligtet i kontrakter med lav og mellemstor værdi, 58 % i specifikke kontrakter under rammekontrakter, hvor Rådet er den eneste ordregivende myndighed, og 69,5 % i specifikke kontrakter tildelt under interinstitutionelle rammekontrakter;
39.	bemærker, at Rådet fremsendte sin årsberetning om de interne revisioner, der blev foretaget i 2023, til dechargemyndigheden i overensstemmelse med artikel 118 i finansforordningen; bemærker, at 81 % af de henstillinger, der var fremsat i årene 2020-2022, var blevet gennemført ved udgangen af 2023, at 18 % stadig var åbne, og at risikoen for så vidt angår 1 % var blevet accepteret af ledelsen, eller at henstillingen ikke længere var relevant; bemærker, at fire interne revisioner, der var planlagt i arbejdsprogrammet for 2023, blev afsluttet i løbet af året, og at to stadig var i gang ved udgangen af 2023; bemærker, at den interne revisor fremsatte højt prioriterede henstillinger i forbindelse med tre revisioner i relation til arbejdsprogrammet for 2023 vedrørende transporttjenester, IOLAN-servere og -kernetjenester og IOLAN-endepunktsystemer;
Menneskelige ressourcer, ligestilling og personalets trivsel
40.	bemærker, at 79 % ud af 3 116 ansatte ved udgangen af 2023 var fastansatte, 12,8 % var midlertidigt ansatte, 7,2 % var kontraktansatte, og 1 % var udstationerede nationale eksperter; bemærker, at fordelingen af fastansatte og midlertidigt ansatte mellem jobkategorier forblev stabil med 1 474,25 administratorer (AD), 1 159 assistenter (AST) og 230 sekretærer (AST-SC) i 2023 sammenlignet med 1 519, 1 284 og 190 i 2022; bemærker, at besættelsesgraden for stillingsfortegnelsen var på 97,4 % ved udgangen af 2023;
41.	bemærker, at bemærkningerne i dette afsnit grundet Rådets manglende samarbejde med Parlamentet primært bygger på aggregerede oplysninger, som er offentliggjort på Rådets websted, der indeholder begrænsede detaljer;
42.	noterer sig de andre initiativer, som sekretariatet har taget for at blive en mere mangfoldig og inkluderende arbejdsplads; glæder sig over, at Rådet modtog Ombudsmandens pris for god forvaltning i 2023 i kategorien »Ekspertise inden for mangfoldighed og inklusion« for sit program for positiv særbehandling af praktikanter med handicap, som indebar, at sekretariatet tog imod seks praktikanter med handicap i 2023;
43.	beklager manglen på offentligt tilgængelige oplysninger om den kønsmæssige og geografiske fordeling af personalet i sekretariatet; opfordrer Rådet til at give Parlamentet oplysninger om kønsbalance, geografisk fordeling og handicap for så vidt angår dets medarbejdere og om de dermed forbundne interne politikker; opfordrer Rådet til at fremme den geografiske balance blandt sit personale ved at tilbyde en større pulje af kandidater fra underrepræsenterede medlemsstater;
44.	glæder sig over sekretariatets bestræbelser i 2023 på at tiltrække og fastholde en kvalificeret og yngre arbejdsstyrke gennem forskellige initiativer såsom ansættelse af otte yngre politiske administratorer under det nye program »Junior Policy Team«, revisionen af de interne mobilitetsregler og deltagelsen af 41 af sekretariatets medarbejdere i en interinstitutionel jobskyggeordning; understreger, at praktikophold bør aflønnes i overensstemmelse med Europa-Parlamentets beslutning af 14. juni 2023 om praktikophold af høj kvalitet i Unionen (2020/2005(INL), hvori der opfordres til, at alle praktikophold i Europa aflønnes; beklager manglen på oplysninger om gennemførelsen af Rådets handlingsplan for arbejdsgiverbranding, der blev udarbejdet i 2023;
45.	bemærker, at planen for forebyggelse af psykosociale risici for 2020-2023 var genstand for en revision i 2023, og at resultaterne heraf er blevet taget i betragtning ved udarbejdelsen af en ny risikoforebyggelsesplan og ajourføringen af den psykosociale interventionsplan som led i Rådets initiativer til fremme af personalets trivsel, både individuelt og som hold eller enheder; bemærker, at der blev tilbudt flere former for støtte og kurser til medarbejdere og ledere i sekretariatet, som f.eks. et særligt ledelsesuddannelseskursus om psykologisk sikkerhed, vejledning for ledere om mental sundhed, specifikke workshopper om forebyggelse af psykosociale risici organiseret efter anmodning og workshopper om håndtering af stress for det spanske og det belgiske rådsformandskab;
46.	bemærker, at sekretariatet afsluttede pilotprojektet »New Ways of Working« (NWOW), som blev iværksat i 2018, og omfattede en evaluering, der gav værdifuld indsigt, navnlig med hensyn til kommunikation om forandringer, brugerinddragelse og personalets engagement i forandringsprocesser; bemærker, at Rådet delte resultaterne af pilotprojektet med andre organisationer, der gennemfører lignende programmer; opfordrer Rådet til også at dele de indhøstede erfaringer med dechargemyndigheden;
Etiske rammer og gennemsigtighed
47.	beklager, at to centrale elementer i Rådets etiske rammer, dvs. retningslinjerne for etik og adfærd for sekretariatets personale og adfærdskodeksen for formanden for Det Europæiske Råd, er tilgængelige på Rådets websted uden yderligere vejledning eller dato for offentliggørelse; kritiserer, at adfærdskodeksen for formanden for Det Europæiske Råd trods adskillige anmodninger fra Parlamentet ikke er blevet bragt i overensstemmelse med Parlamentets og Kommissionens adfærdskodeks, navnlig hvad angår aktiviteter efter udløbet af embedsperioden; opfordrer til omgående afhjælpning af ovennævnte mangler;
48.	gentager, at etisk adfærd bidrager til forsvarlig økonomisk forvaltning og øger offentlighedens tillid, og at der som understreget af Revisionsretten i dens særberetning 13/2019 er mulighed for forbedring af EU-institutionernes etiske rammer; minder navnlig om Revisionsrettens anbefaling vedrørende forbedring af Rådets etiske rammer; udtrykker bekymring over manglen på en fælles etisk EU-ramme for det arbejde, der udføres af medlemsstaternes repræsentanter i Rådet, som påpeget af Revisionsretten;
49.	bemærker, at der som led i gennemførelsen af generalsekretærens afgørelse 23/2021 om psykisk og seksuel chikane på arbejdspladsen blev truffet flere foranstaltninger i 2023 såsom offentliggørelsen på sekretariatets intranet af vejledningen om forebyggelse af chikane på arbejdspladsen, oplysningsaktiviteter for nytilkomne vedrørende Rådets nultolerancetilgang og tilrettelæggelse af obligatoriske kurser i bekæmpelse af chikane og upassende adfærd for nye ledere og medarbejdere med ledelsesansvar;
50.	bemærker, at sekretariatet offentliggør en årlig rapport med oplysninger om de erhvervsmæssige aktiviteter, der udføres af tidligere seniormanagere i sekretariatet efter deres udtræden af tjenesten, jf. artikel 16, stk. 3 og 4, i vedtægten for tjenestemænd i Den Europæiske Union; bemærker, at en tidligere seniormanager ifølge rapporten for 2023 havde erklæret sin hensigt om at udøve erhvervsaktiviteter mindre end 12 måneder efter at have forladt tjenesten og fik tilladelse fra ansættelsesmyndigheden til at udøve én aktivitet på en bestemt betingelse, som havde til formål at sikre overholdelse af den nedkølingsperiode, der er fastsat i vedtægtens artikel 16, andet afsnit;
51.	opfordrer indtrængende Rådet til at indføre strengere regler for ansættelse efter embedsperioden for seniormanagere, herunder en forlængelse af nedkølingsperioden og obligatorisk offentliggørelse af oplysninger om tilhørsforhold til den private sektor; opfordrer Rådet til at gøre det obligatorisk for medlemsstaternes faste repræsentationer at deltage i EU's åbenhedsregister;
52.	beklager, at medlemsstaternes faste repræsentanters deltagelse i det obligatoriske åbenhedsregister, der blev oprettet ved den interinstitutionelle aftale af 20. maj 2021 mellem Parlamentet, Rådet og Kommissionen, er helt frivillig, da anvendelsen af konditionalitetsprincippet overlades til den enkelte medlemsstats faste repræsentation; bemærker, at kun otte medlemsstater og EU-institutionerne overholder den gode praksis med at anvende en obligatorisk bred definition af lobbyist i deres lovgivningsmæssige rammer, og insisterer på, at alle faste repræsentationer bør deltage aktivt i det obligatoriske åbenhedsregister før, under og efter deres medlemsstats formandskab for Rådet; opfordrer til stærkere og harmoniserede etiske regler om interessekonflikter, svingdørssituationer og gennemsigtighed i forbindelse med lobbyvirksomhed; minder om Europa-Parlamentets holdning om, at medlemsstatsrepræsentanter, som drager direkte fordel af EU-støtte gennem de virksomheder, de ejer, ikke bør kunne deltage i politiske eller budgetmæssige drøftelser og afstemninger vedrørende denne støtte; beklager, at Rådet hverken anvender det obligatoriske åbenhedsregister fuldt ud eller accepterer forslag til at forbedre det; gentager sin opfordring til Rådet om at afstå fra at mødes med uregistrerede lobbyister;
53.	beklager, at Rådet ikke til fulde udnytter det obligatoriske åbenhedsregister ud over dets nuværende begrænsninger og afviser enhver henstilling om forbedringer; gentager sin opfordring til Rådet om at nægte at mødes med uregistrerede lobbyister;
54.	opfordrer indtrængende Rådet til at pålægge alle højtstående embedsmænd, herunder faste repræsentanter og delegationschefer, at offentliggøre deres møder med interessegrupper og lobbyister i et standardiseret åbenhedsregister på linje med de forpligtelser, som påhviler medlemmer af Europa-Parlamentet og Europa-Kommissionen;
55.	finder det dybt beklageligt, at Rådet stadig systematisk afslår eller forsinker adgangen til lovgivningsdokumenter, og at beslutningsprocessen i Rådet stadig er langt fra at være fuldstændigt gennemsigtig, hvilket hindrer offentlig kontrol af dets beslutningstagning, har en negativ indvirkning på borgernes tillid til Unionen som en gennemsigtig enhed negativt og bringer hele Unionens omdømme i fare; minder om og støtter Ombudsmandens henstillinger vedrørende gennemsigtighed i Rådets lovgivningsproces i den strategiske undersøgelse OI/2/2017/TE; opfordrer indtrængende Rådet til at træffe alle nødvendige foranstaltninger for hurtigst muligt at gennemføre Ombudsmandens henstillinger og de relevante afgørelser fra EU-Domstolen; minder om, at EU‑Domstolen i sin dom i sag T-163/21, De Capitani mod Rådet, understregede, at der er behov for en mere klar lovgivningsmæssig gennemsigtighed fra Rådets side for at sikre aktindsigt i lovgivningsmæssige dokumenter, hvilket er i overensstemmelse med Rådets forpligtelse til offentlig kontrol og ansvarlighed over for medlovgiveren som grundlaget for enhver form for demokratisk legitimitet;
56.	er bekymret over, at Den Europæiske Ombudsmand i 2023 endnu en gang opfordrede Rådet til at stille lovgivningsmæssige dokumenter til rådighed på et tidspunkt, der ville gøre det muligt for offentligheden at deltage effektivt i drøftelserne; bemærker, at Den Europæiske Ombudsmand også opfordrede Rådet til at fortsætte sine bestræbelser på i videst muligt omfang at informere offentligheden om de restriktive foranstaltninger, der er truffet over for Rusland; glæder sig over den strategiske undersøgelse, som Den Europæiske Ombudsmand iværksatte i 2023 om, hvordan institutionerne håndterer anmodninger om aktindsigt i lovgivningsmæssige dokumenter, navnlig baseret på seks nylige klager til Ombudsmanden vedrørende aktindsigt i EU-lovgivningsdokumenter, som blev behandlet af Rådet;
57.	bemærker, at teamet for aktindsigt rapporterede, at de modtog og besvarede et usædvanligt stort antal begæringer om aktindsigt i 2023, 3 732 oprindelige begæringer om aktindsigt og 40 genfremsatte begæringer, hvilket krævede en analyse af 13 912 dokumenter; bemærker, at der blandt de oprindelige begæringer om aktindsigt blev givet fuld aktindsigt i 10 908 dokumenter (78,4 %) og delvis aktindsigt i 1 600 dokumenter (11,5 %), mens der blev givet afslag på aktindsigt i 1 404 dokumenter (10,1 %); bemærker, at der i forbindelse med genfremsatte begæringer blev givet fuld aktindsigt i 53 dokumenter og delvis aktindsigt i 45 dokumenter, mens der blev givet afslag på aktindsigt i 48 dokumenter; bemærker, at oprindelige begæringer i gennemsnit blev behandlet inden for 16 arbejdsdage og genfremsatte begæringer inden for 32 arbejdsdage;
58.	glæder sig over, at de ved delegation bemyndigede ansvarlige anvisningsberettigede ifølge de offentligt tilgængelige årsrapporter ikke fik kendskab til nogen tilfælde af svig eller uregelmæssigheder i 2023, og at der heller ikke var sager, der var omfattet af panelets (finansforordningens artikel 143) eller OLAF's kompetence;
Digitalisering
59.	bemærker, at sekretariatet i 2023 fortsatte med at forfølge sit mål om digital omstilling i overensstemmelse med sine prioriteter for den digitale strategi for 2022-2025; bemærker, at 37 % af de 113 digitaliseringsprojekter i den årlige arbejdsplan, der navnlig vedrørte områderne fælles tjenester, politik, jura og IT, var afsluttet ved årets udgang, mens 8 % blev annulleret eller slået sammen, og 38 % stadig var i gang; bemærker, at der blev tilrettelagt mere diversificerede uddannelseskurser, herunder specifikke kurser for elektronisk underskrivelse af kontrakter og for at fremme FIORI, som er SAP's nye brugeroplevelse;
60.	opfordrer indtrængende Rådet til at fremskynde gennemførelsen af sikre digitale afstemnings- og dokumentudvekslingssystemer for at øge effektiviteten og ansvarligheden og reducere unødvendige papirbaserede arbejdsgange;
61.	glæder sig over, at 97 % af fakturaerne i 2023 blev indsendt elektronisk, hvilket er det samme som i 2022; anerkender, at mellem 30 og 40 % af indkøbsordrer og kontrakter blev underskrevet elektronisk hver måned i 2023, og at der dermed blev gjort betydelige fremskridt hen imod fuld digitalisering af den finansielle arbejdsgang, fra indledning af udbudsprocedurer til elektronisk betaling af fakturaer;
62.	bemærker, at Rådet i 2023 tog skridt til at opnå større digital tilgængelighed, navnlig gennem offentliggørelse af en vejledning om digital tilgængelighed;
Cybersikkerhed og databeskyttelse
63.	bemærker, at Den Europæiske Tilsynsførende for Databeskyttelse (EDPS) i 2023 afgav en tilsynsudtalelse i overensstemmelse med artikel 57, stk. 1, litra g), i Europa-Parlamentets og Rådets forordning (EU) 2018/1725 [footnoteRef:8] om behovet for at foretage en konsekvensanalyse vedrørende databeskyttelse i forbindelse med sekretariatets projekt vedrørende anvendelsen af centraliserede HR-analyse- og indberetningstjenester og oprettelsen af et data warehouse; bemærker, at EDPS ikke rapporterede om undersøgelser eller klager vedrørende Rådet i 2023; [8: 	Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39, ELI: http://data.europa.eu/eli/reg/2018/1725/oj).] 

64.	udtrykker bekymring over manglen på solide sikkerhedsforanstaltninger mod overvågning og dataindsamling fra tredjeparters side; opfordrer til forbedrede sikkerhedsforanstaltninger, herunder obligatorisk datakryptering og regelmæssige sikkerhedsrevisioner af alle digitale kommunikationssystemer, der anvendes af Rådet;
65.	bemærker, at sekretariatet med henblik på at forbedre sit personales bevidsthed om cybersikkerhed og -beredskab udformede og iværksatte flere nye uddannelseskurser vedrørende informationssikkerhed, kontraspionage og cybersikkerhed i 2023; bemærker endvidere, at der blev afholdt oplysningsarrangementer om cybersikkerhed og informationssikkerhed i løbet af »måneden for cybersikkerhed« i oktober 2023;
Bygninger
66.	bemærker, at budgetpost 2 0 1 1 »Vand, gas, elektricitet og opvarmning« blev forøget med 33 % gennem en budgetoverførsel i 2023; bemærker, at sekretariatet fortsatte med at reducere sit energiforbrug ved hjælp af metoder såsom reduktion af bygningsopvarmning og udskiftning af kedlerne i Justus Lipsius-Bygningen;
67.	bemærker, at der blev gennemført vigtige byggeprojekter i 2023, som f.eks. renovering af visse mødelokaler i Lexbygningen og Justus Lipsius-Bygningen, løbende renovering af kontorkorridorer i Justus Lipsius-Bygningen, forbedringer af faciliteter og infrastruktur til cykler i Rådets bygninger og modernisering af receptionen i Justus Lipsius-Bygningen;
68.	beklager, at Rådet stadig ikke har gennemført en forenklet akkrediteringsprocedure for at lette de øvrige EU-institutioners medarbejderes adgang til Rådets bygninger; opfordrer Rådet til at gennemføre denne foranstaltning;
Miljø og bæredygtighed
69.	bemærker, at ordningen for miljøledelse og miljørevision blev opretholdt i forlængelse af en ekstern revision, der blev gennemført i 2023, og at certifikaterne for bygningers energimæssige ydeevne blev fornyet;
70.	bemærker, at faciliteterne og infrastrukturerne til cykler på sekretariatets område blev forbedret og skræddersyet som led i den fortsatte prioriterede indsats for bæredygtig mobilitet, og at der blev renoveret eller indført videokonferencefaciliteter i form af alternative mødelokaler (»meet anywhere rooms«); bemærker endvidere, at der blev gjort en indsats for at engagere personale og ledere i den grønne omstilling gennem uddannelses- og bevidstgørelsestiltag;
Interinstitutionelt samarbejde
71.	fremhæver behovet for, at artikel 319 i TEUF revideres for udtrykkeligt at specificere, at Parlamentet ud over at meddele decharge til Kommissionen også meddeler decharge til andre EU-institutioner, -organer, -kontorer og -agenturer for gennemførelsen af deres sektioner af budgettet eller af deres budgetter; opfordrer Rådet til at overvinde den interinstitutionelle konflikt og genoptage forhandlingerne med Europa-Parlamentet med henblik på at nå frem til en fælles aftale om en gnidningsløs genoptagelse af dechargeproceduren;
Kommunikation
72.	bemærker, at det samlede budget for kommunikation gennemført i løbet af året, når der tages hensyn til overførsler, var på 11 871 300 EUR i 2023, dvs. 3,54 % højere end 2022-budgettet;
73.	bemærker, at sekretariatet leverer kommunikationstjenester til formanden for Det Europæiske Råd, hvis webtilstedeværelse blev grundlæggende moderniseret i 2022, formanden for Eurogruppen, det roterende formandskab, næstformanden for Kommissionen/Unionens højtstående repræsentant for udenrigsanliggender og sikkerhedspolitik, medlemsstaterne og sekretariatet; bemærker, at der i 2023 skete en markant stigning i samarbejdet mellem sekretariatets digitale team og formandskaberne, navnlig en tæt redaktionel koordinering, som førte til øgede synergier med hensyn til genanvendelse af indhold og bedre komplementaritet, hvilket maksimerede den samlede kommunikationsmæssige virkning;
74.	bemærker, at 67 % af brugerne ifølge en onlineundersøgelse, der blev gennemført i sidste kvartal af 2023, var tilfredse med deres samlede erfaring med Rådets websted, som havde over 23 mio. besøg i 2023, en stigning på 1 % i forhold til 2022, og 57 900 abonnenter sammenlignet med 51 600 i 2022.

